KIRJALLINEN KYSYMYS P-2750/99 esittäjä(t): Dorette Corbey (PSE) komissiolle. Kilpikonnat, luonnonsuojelu ja liittyminen: Kypros.



Virallinen lehti nro 026 E , 26/01/2001 s. 0008 - 0009



KIRJALLINEN KYSYMYS P-2750/99 esittäjä(t): Dorette Corbey (PSE) komissiolle (7. tammikuuta 2000) Aihe: Kilpikonnat, luonnonsuojelu ja liittyminen: Kypros 1. Onko komissio tietoinen Kyproksessa käytävästä keskustelusta, joka koskee merikilpikonnien tärkeän pesimäalueen, Akamasin niemimaan suojelua? Näiden kilpikonnalajien joukossa on Kansainvälisen luonnonsuojeluliiton (IUCN) punaiselle listalle kuuluvia uhanalaisia lajeja. Onko komissiolle ilmoitettu Akamasin niemimaan suojelutoimista, jotka Kyproksen parlamentti hyväksyi 1998, mutta jota hallitus ei vielä ole hyväksynyt? Onko komissio tietoinen siitä, että niemimaata koskeva hotellien rakentamishanke on siitä huolimatta ollut käynnissä koko ajan? 2. Ottaen huomioon Kyproksen tulossa olevat jäsenyysneuvottelut, onko komissio ryhtynyt keskusteluihin Akamasin niemimaan soveltuvuudesta, sekä erityisesti siitä, että Asprokremmosin, Laran ja Toxeftran hiekkarannat sisällytetään elinympäristödirektiiviin (92/43, 21. toukokuuta 1992)(1) ja lintudirektiiviin (79/409, 2. huhtikuuta 1979)(2) perustuvaan suojelukohteiden Natura 2000 -verkkoon? 3. Aikooko komissio suositella, että Kyproksen viranomaiset tekevät näiden alueiden suojelupäätöksen, jos Kyproksen viranomaiset jättävät ne pois Natura 2000 -verkosta? 4. Onko Kypros saanut varoja muista yhteisön ohjelmista? Jos on, mihin rahoitusohjelmiin nämä varat ovat sisältyneet, ja mihin toimiin on ryhdytty ympäristönäkökohtien sisällyttämiseksi rahoitettuihin toimiin perustamissopimuksen vaatimuksen mukaisesti? 5. Voiko komissio vakuuttaa, että mitään yhteisön varoja ei myönnetä hankkeisiin, jotka saattavat entisestään pahentaa edellä mainittujen alueiden tilannetta? 6. Mitä välineitä komissio aikoo käyttää valekarettikilpikonnan (Caretta caretta) ja liemikilpikonnan (Chelinia mydas) suojelemiseksi edellä mainituilla alueilla? (1) EYVL L 206, 22.7.1992, s. 7. (2) EYVL L 103, 25.4.1979, s. 1. Günter Verheugenin komission puolesta antama vastaus (27. tammikuuta 2000) 1. Komissio on seurannut mielenkiinnolla kahden harvinaisen merikilpikonnalajin tärkeää pesimäaluetta, Kyproksessa sijaitsevaa Akamasin niemimaata, koskevaa kysymystä. Kyproksen viranomaiset ovat ilmoittaneet komissiolle, että Akamasin niemimaata koskevat luonnonsuojelutoimet kuuluvat Kyproksen lainsäädännön piiriin eikä suojelualueella ole äskettäin käynnistetty hotellien rakentamishanketta. Komissio ei ole tietoinen uusista toimista, joita Kyproksen hallitus ei ole vielä hyväksynyt. 2. ja 3. Osana liittymisvalmisteluja ja kuten ympäristöasioita koskevissa neuvotteluissa palautettiin mieliin, komissio odottaa Kyproksen ehdotusta luetteloksi alueista, jotka muodostetaan erityisten suojelutoimien alueiksi Natura 2000 -verkostoon liittämistä varten luontotyyppien sekä luonnonvaraisen eläimistön ja kasviston suojelusta (luontotyyppidirektiivi) 21 päivänä toukokuuta 1992 annetun direktiivin 92/43/ETY mukaisesti. Kyproksen viranomaisia tuetaan tässä asiassa LIFE-ohjelmasta käynnistetyn hankkeen avulla. Täysin tietoisena siitä, kuinka herkästi pilaantuva alue Akamasin niemimaa on, komissio aikoo tutkia nämä ehdotukset kyseisen direktiivin asianmukaisten perusteiden mukaisesti. 4. ja 5. Komissio rahoitti 90-luvun alkupuolella kilpikonnien säilyttämistä koskevan hankkeen osana MEDSPA-ohjelmaa. Kyproksessa on toteutettu useita muitakin yhteisön tukemia, ympäristöön liittyviä hankkeita esimerkiksi teollisuussaasteiden valvonnan ja viemäröinnin aloilla. Komissio ei rahoita hankkeita, jotka sen saamien tietojen mukaan ovat ristiriidassa yhteisön ympäristösäännöstön kanssa. Ehdokasmaille on myös muistutettu ympäristöpoliittisia liittymisstrategioita koskevista neuvoston 24. syyskuuta 1998 tekemistä päätelmistä, joiden mukaan kaikissa uusissa investoinneissa on noudatettava yhteisön ympäristösäännöstöä. 6. Sen jälkeen, kun Kyproksesta tulee jäsenvaltio, asiassa sovelletaan luontotyyppidirektiiviä, jonka liitteissä molemmat kilpikonnalajit luetellaan. Sillä välin komissio aikoo seurata Kyproksen sitoumusta yhteisön säännöstön asteittaisesta käyttöönotosta ja täytäntöönpanosta sekä asianmukaisten hallintorakenteiden vahvistamisesta. Tämä aiotaan toteuttaa liittymisstrategian eri välineiden avulla.